'Rowers' deur polisie doodgeskiet | Maroela Media
Kol. Jay Naicker, woordvoerder van die polisie, het gesê polisiebeamptes is deur vier verdagtes aangeval terwyl hulle Maandagaand ondersoek ingestel het na 'n verdagte motor in Briardaleweg in Newlands East.
"Die verdagtes het probeer vlug en is deur die beamptes agternagesit tot hulle beheer oor hulle voertuig verloor het. 'n Skietgeveg het gevolg en twee verdagtes is doodgeskiet terwyl 'n derde verdagte gewond is. Die gewonde man is na 'n hospitaal geneem waar hy onder polisiebewaking is," het Naicker gesê.
Die vierde verdagte is in hegtenis geneem. "Die polisie het op twee vuurwapens en ammunisie beslag gelê." Volgens Naicker is die verdagtes se motor al verskeie kere in gebiede gesien waar huise beroof is en was die verdagtes moontlik op pad om 'n misdaad te pleeg.
Redakteur: Wat se nuwe neiging is dit om rower en moordenaar in aanhalingstekens in opskrifte te skryf? Dit skep die indruk hul is heel onskuldige, wetsgehoorsame landsbewoners wat net pret het, soos Zuma waarop sinspeel?
Dankie Jakes, ek wou nou dieselfde gevra het!
Jakes/Elisma dis maar net weer 'n manier van die media om polities korrek te wees. As hulle dit in aanhalingstekens sit, is dit nie hulle wat gesê het die persoon is 'n rower/moordenaar of verdagte nie. Nog 'n ding wat pla is dat daar 'n verdagte in 'n skietgeveg doodgeskiet is; magtig man! As hy op jou skiet is hy LANKAL nie meer 'n verdagte nie, hy is besig met poging tot moord! Wanneer sy koeëls oor jou trek behoort jy nie meer hom as verdag te sien nie.